## Pravilnik o uvjetima kojima moraju udovoljavati objekti za valenje domaće peradi i pernate divljači

### NN 36/1995 (1.6.1995.), Pravilnik o uvjetima kojima moraju udovoljavati objekti za valenje domaće peradi i pernate divljači

# MINISTARSTVO POLJOPRIVREDE I ŠUMARSTVA

Na temelju članka 27. stavka 6. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91 i 26/93),
ministar poljoprivrede i šumarstva donosi

## PRAVILNIK

### O UVJETIMA KOJIMA MORAJU UDOVOLJAVATI OBJEKTI ZA VALENJE DOMAĆE PERADI I PERNATE DIVLJAČI

I. OPĆE ODREDBE

Članak 1.

Ovim se pravilnikom propisuju uvjeti kojima glede izgradnje, tehničkog
uređenja, načina rada i higijene moraju udovoljavati objekti za valenje
domaće peradi i pernate divljači (u daljnjem tekstu: valionice), te se
propisuju obrasci evidencije odobrenih objekata.

Članak 2.

Valionicama u smislu ovoga pravilnika smatraju se objekti za valenje
pilića domaće peradi i pernate divljači koji glede izgradnje, broja prostorija
i njihovog uređenja, načina rada, higijene i načina vođenja evidencije,
ispunjavaju uvjete propisane ovim pravilnikom.

Članak 3.

Valionice se prema kapacitetu razvrstavaju u slijedeće kategorije:

l. Valionice manjeg kapaciteta do 2.000 jajnih mjesta (u daljnjem tekstu:
valionica u domaćinstvu);

2. Valionice srednjeg kapaciteta od 2.000 do 30.000 jajnih mjesta (u
daljnjem tekstu: obrtničke valionice);

3. Valionice većeg kapaciteta preko 30.000 jajnih mjesta (u daljnjem
tekstu: industrijske valionice).

Članak 4.

Valionice za koje je utvrđeno da udovoljavaju uvjete propisane ovim
pravilnikom upisuju se u službenu evidenciju odobrenih valionica.

Službena evidencija iz stavka 1. ovoga članka vodi se prema obrascu
broj l, koji je tiskan uz ovaj pravilnik i čini njegov sastavni dio.

Članak 5.

Uz zahtjev za priznavanje uvjeta propisanih ovim pravilnikom radi upisa
u evidenciju odobrenih valionica iz članka 4. ovoga pravilnika podnosi
se:

1. tehničko-tehnološki i građevinski projekt;

2. projekt sustava opskrbe vodom i strujom;

3. projekt kanalizacijskog sustava;

4. popis opreme i opis mjera za sanitarnu zaštitu objekta i aparata.

Iznimno, uz zahtjev iz stavka 1. ovog članka za valionice u domaćinstvu
se ne podnosi gradevinski projekt, već plan s prikazom prostorija i opreme.

II. OPĆI UVJETI IZGRADNJE I UREĐENJA VALIONICA

Članak 6.

Mjesto za izgradnju industrijske valionice mora biti u zoni koja u odnosu
na karakteristike ove vrste proizvodnje, neće biti ugrožena od industrijskih,
stambenih i stočnih objekata u bližoj okolini.

Valionice u domaćinstvu i obrtničke valionice mogu biti izgrađene u
okviru ostalih poslovnih i stambenih objekata pod uvjetom da su potpuno
fizički odvojene od dijelova objekta drugih namjena te da je njihov smještaj
i rad u skladu s odredbama stavka 1. ovoga članka.

Članak 7.

Valionice u domaćinstvu moraju imati:

1. prostoriju za prijem i sanitarnu obradu jaja;

2. prostoriju s inkubatorima;

3. prostoriju ili prostor za vađenje i privremeno skladištenje pilića;

4. prostoriju za pranje i raskužbu valioničke opreme;

5. kontejner za valionički otpad;

6. garderobni ormar;

7. sanitarni čvor.

Članak 8.

Obrtničke valionice moraju imati:

l. prostoriju za prijem i sortiranje jaja;

2. komoru za plinjenje jaja;

3. klimatizirano skladište jaja;

4. prostoriju s predvalionicima;

5. prostoriju s valionicima;

6. prostoriju za odvajanje i sortiranje pilića te pranje pod pritiskom
i raskužbu valioničke opreme;

7. prostoriju za privremeno skladištenje pilića;

8. prostoriju ili prostor za valionički otpad s kontejnerima

9. skladište ambalaže i ostalog materijala;

10. kancelariju s garderobnim i sanitarnim čvorom

11. energetski čvor s agregatom.

Članak 9.

Industrijske valionice moraju imati:

1. istovarnu rampu za jaja;

2. prostoriju za prijem i strojno sortiranje jaja;

3. komoru za plinjenje jaja;

4. klimatizirano skladište jaja;

5. prostoriju s predvalionicima;

6. prostoriju s valionicima;

7. prostoriju za vađenje, sortiranje i pakiranje pilića;

8. prostoriju opremljenu aparatima za pranje pod pritiskom i raskužbu
valioničke opreme;

9. prostoriju za sušenje i skladištenje valioničke opreme;

10. skladište pilića;

11. utovarnu rampu za piliće;

12. prostoriju za valionički otpad s kontejnerima;

13. skladište ambalaže;

14. energetski čvor s agregatom;

15. radionicu sa skladištem ;

16. kancelariju za osoblje s garderobom i sanitarnim čvorom

17. garderobu i sanitarni čvor za djelatnike;

18. kancelariju za veterinarskog inspektora.

Članak 10.

Ovisno o tehnološkom procesu, broju izvaljenih pilića i načinu njihovog
plasmana valionica može imati:

- praonicu povratne ambalaže za transport jaja i pilića;

- prostoriju za sanitarnu obradu i seksiranje pilića;

- skladište sredstava za raskužbu ;

- garažu s kamionima za transport jaja i pilića ;

- druge specifične sadržaje.

Članak 11.

Krug obrtničke i industrijske valionice mora biti ograđen prikladnom
ogradom koja onemogućava nekontrolirani ulaz ljudi i životinja.

Na kolnom i pješačkom ulazu moraju biti postavljene dezbarijere dimenzija
7,0 x 3,0 x 0,25 m i 1,0 x 0,8 x 0,05 m.

Sve površine kruga koje nisu betonirane ili asfaltirane moraju biti
zazelenjene.

Zabranjeno je uvođenje i držanje u krugu valionice peradi, pernate divljači
i ptica bilo koje vrste.

Članak 12.

Valionica se može opskrbljivati vodom iz javnog vodovoda i vlastitog
bunara. Voda mora biti kontrolirana i odgovarati propisima o zdravstvenoj
ispravnosti vode za piće.

Unutar prostorija valionice mora biti osiguran priključak hladne i tople
vode.

Za gumene cijevi za pranje mora biti osiguran odgovarajući broj držača
postavljenih u neposrednoj blizini priključka vode.

Članak 13.

U valionici kao i njenom krugu obvezno je provođenje dezinfekcije, a
po potrebi deratizacije i dezinsekcije.

Sredstva za dezinfekciju, dezinsekciju i deratizaciju moraju se čuvati
u posebno namijenjenim i označenim ormarima, ili prostoriji pod ključem.

Članak 14.

U krugu valionice mora biti posebno odvojen prostor ili prostorija za
smještaj kontejnera za odlaganje valioničkog otpada, ili ostatka.

Članak 15.

Objekt valionice mora imati odgovarajuću kanalizaciju. Otpadne vode
moraju se ulijevati u javnu kanalizaciju ili odgovarajuću septičku jamu.

U radnim prostorijama valionice, sva voda upotrebljena za pranje zidnih
i podnih površina te aparata mora se odvoditi odgovarajućim vodnim slivnicima
direktno u kanalizacijski sustav ili septičku jamu.

Članak 16.

Sve prostorije u valionici moraju imati pod od čvrstog materijala, izrađen
tako da nije sklizak i da se lako pere, sa odgovarajućim nagibom prema
slivniku, zaštićenim od povrata mirisa i prodora glodavaca iz kanalizacije.

Zidovi prostorija moraju biti do stropa ili najmanje do visine dva metra
od poda, obloženi keramičkim pločicama ili izvedeni sa čvrstom i glatkom
površinom koja omogućava pranje i raskužbu.

Površine vrata, dovratka, okvira prozora i uređaja, moraju biti od materijala
i izvedeni tako da se mogu prati i raskužiti.

Članak 17.

Sve prostorije u valionici moraju biti pravilno provjetravane i grijane
prema tehnološkim normativima i u skladu s procesom rada. Kondicioniranje
zraka (grijanje i navlaživanje ) može biti centralno ili odvojeno po sektorima.

Skladište jaja peradi posebnih uvjeta mikroklime mora biti zasebno kondicionirano.

Obim provjetravanja planira se prema maksimalnom broju uloženih jaja,
odnosno prema punom radnom kapacitetu valionice.

Članak 18.

U predvalionike i valionike moraju se ulagati jaja samo jedne vrste
peradi i od istog proizvodača.

Čišćenje, pranje i raskužba aparata vrši se poslije svakog prelaganja
jaja ili vađenja pilića.

O raskužbi jaja prije ulaganja, tijekom inkubiranja, kao i raskužbi
aparata i prostorija vodi se uredna evidencija koja uključuje i kontrolu
učinka raskužbe uzimanjem obrisaka za mikrobiološku pretragu.

Članak 19.

Jaja što dolaze na valenje moraju biti podrijetlom od jata koja su pod
stalnom veterinarskosanitarnom kontrolom i slobodna od salmonela.

Članak 20.

Pilići izleženi u valionici mogu se staviti u promet samo ako su zdravi
i pakirani u odgovarajuće kutije za transport.

Papirnate kutije jednom upotrebljene ne mogu se vraćati u valionicu.

Višekratna uporaba plastične ambalaže dozvoljena je uz uvjet da je prethodno
oprana i raskužena.

Članak 21.

Proizvođači jednodnevnih pilića dužni su voditi evidenciju o: podrijetlu
starosti u sanitarnoj obradi jaja za inkubiranje, starosti, broju uloženih
jaja, datumu ulaganja, rezultatu lampiranja, postotku izleženih pilića,
sanitarnoj obradi pilića, higijenskoj ispravnosti valionice i kontroli
valioničkog otpada.

Evidencija iz stavka 1. ovog članka vodi se u obliku knjige obrasca
broj 2 koji je tiskan uz ovaj pravilnik i čini njegov saslavni dio.

III . PRIJELAZNE 1 ZAVRŠNE ODREDBE

Članak 22.

Postojeće valionice (prostorije i opremu) treba uskladiti s odredbama
ovog Pravilnika u roku godine dana od dana njegovog stupanja na snagu.

Članak 23.

Ovaj Pravilnik stupa na snagu osmog dana od dana objave u "Narodnim
novinama".

Klasa:322-01/95-01/334

Urbroj: 525-06-95-l

Zagreb, 17. svibnja 1995.

Ministar poljoprivrede i šumarstva

**Ivica Gaži, dipl. ing.**, v. r.

![](dodatni/362717.gif)

Pravilnik, NN 36/1995-736
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)